Kegyelem nektek és békesség Istentől a mi Atyánktól és az Úr Jézus Krisztustól! Ámen

Mt 4, 1-11  
*Akkor elvitte Jézust a Lélek a pusztába, hogy megkísértse az ördög. 2Miután negyven nap és negyven éjjel böjtölt, végül megéhezett. 3Ekkor odament hozzá a kísértő, és ezt mondta: Ha Isten Fia vagy, mondd, hogy ezek a kövek változzanak kenyérré! 4Ő így válaszolt: Meg van írva: „Nemcsak kenyérrel él az ember, hanem minden igével, amely Isten szájából származik.” 5Ezután magával vitte őt az ördög a szent városba, a templom párkányára állította, 6és így szólt hozzá: Ha Isten Fia vagy, vesd le magadat, mert meg van írva: „Angyalainak parancsot ad, és kézen fogva vezetnek téged, hogy meg ne üsd lábadat a kőben.” 7Jézus ezt mondta neki: Viszont meg van írva: „Ne kísértsd az Urat, a te Istenedet!” 8Majd magával vitte az ördög egy igen magas hegyre, megmutatta neki a világ minden országát és azok dicsőségét, 9és ezt mondta neki: Mindezt neked adom, ha leborulva imádsz engem. 10Ekkor így szólt hozzá Jézus: Távozz tőlem, Sátán, mert meg van írva: „Az Urat, a te Istenedet imádd, és csak neki szolgálj!” 11Ekkor elhagyta őt az ördög, és íme, angyalok mentek oda, és szolgáltak neki.*

Megkísértett Gyülekezet!

Böjt első vasárnapján, Invocavit, azaz az Úr segítségül hívásának a vasárnapján, - mely a 91. zsoltárból ered: „*Ha kiált hozzám, meghallgatom, vele leszek a nyomorúságban, kiragadom onnan, és megdicsőítem őt.”* – ezen a vasárnapon Krisztus megkísértésének igéi állnak előttünk.   
Sok mindent ki szoktunk hallani ebből a viszonylag jól ismert igeszakaszból, akár a 40 napot, az éhezést, a hatalomra való vágyakozás kérdését, vagy azt, hogy mennyire nagy mellénnyel tudják sokan ma is azt hangoztatni, hogy, ha Istenben hiszel, akkor nem érhet baj, vagy szomorúság, azaz, hogy mennyire könnyen kísértjük mi is az Urat. Végsőkig megyünk sokszor mi is, határokat feszegetünk és közben sandán lessük a mi mennyei Atyánkat, hogy „na vajon mikor fogod megmutatni az akaratod, mikor lépsz közbe?” Ahogy kísértették Jézust – „Szállj le a keresztről!”, úgy kísértjük sokszor mi is Istent: Ha szeretsz, szállj le értem a mennyből! Nem mondjuk talán ki nyíltan, de megkérdőjelezzük, hogy az Úr szeret-e minket, hogy valóban igazak-e a zsoltárban olvasottak: Ha segítségül hívom, ő vajon eljön, megment, valóban üdvözíteni akar? Ahogy Jézushoz a Kísértő, úgy Istenhez mi érkezünk meg, épp ugyanazokkal a kísértő gondolatokkal: Uram, adj nekem kenyeret, megélhetést és akkor szeretni foglak, akkor tudni fogom, hogy te is szeretsz engem! Uram, neked adom a világot, hangos szóval fogom hirdetni a nevedet, a dicsőségedet, kiállok a világgal szemben, vagy akár összejátszok érted hazug hatalmakkal, hogy hangosabban szóljon a médiából a keresztény üzenet, de előbb Uram tedd meg, tedd amit én kérek Tőled! Uram, add nekem a hatalmat, az erőt, a tudást, a kiemelkedő képességeket és akkor megmentelek attól, hogy elfelejtsen, eltöröljön a világ.   
Ugyanúgy kísértjük tehát mi ma a Mindenható Istent és sokszor még csak észre se akarjuk venni. Mutogatunk a Sátánra, mint Ádám Évára és mossuk kezeinket, mint Pilátus, mintha valóban tehetetlenek és ártatlanok lennénk.  
A böjti idő elején, most elénk kerül mégis ez az ige, hogy végre vegyük komolyan és ne a Kísértőről beszéljünk, hanem arról, hogy Szabadítónknak hívjuk Istent, vagy azért hívjuk, hogy mi uralkodjunk rajta?

Ha a gyakran hangoztatott szavakat most kicsit háttérbe szorítjuk ebből az igeszakaszból, akkor talán meghalljuk azt is, hogy azzal kezdődik, hogy „*Akkor elvitte Jézust a Lélek a pusztába, hogy megkísértse az ördög*.”. Jézus nem véletlenül téved ki a pusztába. Nem is böjtölni, azaz bűnbánatot tartani megy ki a pusztába. Nem a kísértés nyer erőt felette, ami aztán veszélyes terepre viszi. Nem! Jézust az Isten Lelke viszi ki oda, azzal a céllal, hogy a kísértés teljes valójában mutatkozzon meg, próbálja meg őt minden erejével elnyelni. Belegondoltunk már ebbe?  
Olyan ez, mint mikor a mélységes sziklahasadékba letekint az ember és az a feneketlen mélység minden erejével húzza őt lefelé, szinte szó szerint érezzük, ahogy próbál beszippantani. Ugyanilyen ez a helyzet is.   
Jézusnak is meg kell élnie a legmélységesebb pontig azt, amire mi folyton panaszkodunk, hogy ilyen sok és nagy csábítások között nem csoda, hogy elbukunk. Hát csodának nem csoda, de ahogy láthatjuk, nem kellene magától értetődőnek lennie. Jézus tudja, sőt nálunk sokkal mélyebben megtapasztalja, hogy mekkora kísértő erő van a világban, nem véletlenül mondja ki: „*a Sátán kikért titeket, hogy megrostáljon, mint a búzát, de én könyörögtem érted, hogy el ne fogyatkozzék a hited”*.   
Vádoljuk talán mi is sokszor Istent: Uram miért hagyod?. Ráfogjuk, hogy Ő milyen mélységbe vitt minket, hogy Ő mi mindennel büntet, hogy Ő mi mindennel tesz próbára, pedig a legtöbb esetben csak mi hagytuk, hogy beszippantson a mélység, mi hagytuk, hogy elhatalmasodjon az életünkön a bűn, mi akartuk, hogy a biztonságos határokat, az igét szétfeszítve a világ nehézségei között el tudjunk bizonytalanodni, Istentől függetlenül dönthessünk, szólhassunk és tehessünk bármit.   
Az Aratás azonban el fog jönni. Az igazság pillanata azonban el fog jönni. És ott és akkor megrostálásra kerülünk, ki kell, hogy hulljon ami rossz, ami felesleges, és csak az Isten jó termése maradhat meg. Ez az, amire fel akar készíteni bennünket az Úr. Ez a böjtünk célja, hogy még idejében észre vegyük, hogy mi az, ami felesleges, ami romlott a mi életünkben és jobb, ha már most kirostálásra kerül. Ha nem tesszük, akkor a romlott rész csak terjeszkedni fog és végül, ahogyan Jézus is figyelmeztet: elfogyatkozik a hited és csak a romlottság marad.   
Le kell vetnünk, el kell utasítanunk mindent, ami, ahogy Jézust is, minket is arra hív, hogy tagadd meg a felebarátod, hogy tagadd meg a családod, hogy tagadd meg a gyülekezetet, hogy tagadd meg a hited, hogy tagadd meg a Szentháromság egy igaz Istent! Még most el kellene mindezt űznöd! Már ma! Ne csak úgy finoman tapicskolva, mint ahogy a gyurmát gyúrja gyerek, hanem határozottan vesd el magadtól. Jelentsd ki, ahogy Jézus: „*Távozz tőlem, Sátán”*!  
És itt szoktunk elakadni… Mert azért mégis csak tetszik, amit kínál. Mert azért mégis csak jól esik kitölteni a mérgemet, a haragomat, a csalódottságomat a másik emberen, mégis csak jónak tűnik felpakolni arra a tevére, hátha még átfér a tűfokán, a menny kapuján így is.   
Nem akarunk teljes szívünkkel megszabadulni ezektől a láncoktól és hagyjuk, hogy ott maradjank rajtunk. Ma csak a pelyva, holnap már a kosz és minden kártékony szemét is.   
Isten utat ad nekünk mégis, hogy hogyan lehetséges megtisztulni Krisztus által. Az Ő megkísértésében megmutatja, hogy mit tudunk tenni, hogy hogyan tart meg bennünket is az Aratás végén is az Örök Életre.

Bár azt mondtam, hogy nem a Kísértőről kell beszélnünk, most mégis így fogok tenni ugyanis ezen a szavunkon keresztül szépen megmutatkozik a nekünk adott út.   
Ott áll kezdettől, az életünk előtt is már ránk várva a Kísértő. Ránk telepszik és a legkifinomultabb módszerekkel és apró, jelentéktelennek tűnő kapcsokkal ránk akaszkodik. Elhiteti, hogy ez még belefér, az úgy jogos volt, ez a „kivételes alkalom” még határon belül van és szépen kiforgatja az igét, összekuszálja a gondolatokat, szétdobálja, egyre inkább felborítja a rendet.   
Jézus mit tesz igénkben, mikor ugyanígy rá akarja szedni? Belekapaszkodik Isten igéjébe, az Ő igazságába, nem alakítja, nem a saját szájíze szerint mondja ki, hanem tisztán idézi az Isten szavát. Felhasználja, mint egy éles kardot, ami át tudja vágni a kísértésnek ezeket a kapcsait. Ha így teszünk, akkor a feleslegességek, a romlott és káros dolgok elkezdenek lehullani és a Kísértőből, már csak Sértő marad.  
Sértő, azaz Vádló, aki azt akarja elhitetni veled, hogy neked bűnösnek nincs kegyelem. Te már elvesztél. Te már olyan mély sebeket okoztál az Úrnak, hogy nincs keresni valód Előtte, és még kevésbé Nála. A Sértő a sebekbe mar. A fájdalmakat hozza elénk, amiket kaptunk és okoztunk és azt próbálja elhitetni veled, hogy értéktelen vagy, hogy téged már nem lehet szeretni és te sem vagy már képes szeretni, hinni.  
De itt is épp ugyanaz marad a megoldás, illetve a feloldás. Kimondani, bűnvallást tenni. Igen, én bűnös, sebeket okozó vagyok és terheket cipelő, de nekem Krisztusért az Úr kegyelmet akar adni, ezt ígérte nekem. És erre nézni, ezt hallani, ebbe kapaszkodni, a mélységes verem szélén és legalján is. Ha kell sírva, ha kell a földön feküdve a küzdelem kimerültségétől, de ebbe kapaszkodva szüntelenül.   
És, ha így teszünk, akkor a Sértőnek többé nincs igazi hatalma felettünk, mert már Értő lesz az életünk. Értő leszel, aki megértette, nem csak az agyával, hanem a hitével, hogy mit jelent kegyelemből élni. Mit jelent, hogy Krisztus által kell már ma is élnünk a kísértések világában és általa élünk az Örök Életre. Ha pedig ez az átformáló változás megtörténik az életünkben, a megtérés, akkor még tovább fog tisztulni a kép és a Krisztushoz való kapcsolódás fontosságát már semmi sem szakíthatja ki a szívünkből. Akkor az Értő én helyett, már csak a Tő marad, az igazi szőlőtő, ahogyan Jézus mondja: *„Én vagyok a szőlőtő, ti a szőlővesszők: aki énbennem marad, és én őbenne, az terem sok gyümölcsöt, mert nélkülem semmit sem tudtok cselekedni.”*. Ha pedig az ige rámutatott nekem, hogy valóban Krisztus nélkül semmit se tehetek, nem állok meg se a kísértés ellenében, se a tragédiák, vagy támadások közepén, de Vele, a Tőhöz kapcsolódva mindenre van erőm, és igaz gyümölcsöket teremhetek, akkor Krisztus által, az Ige által, ott leszünk a Tő gyökeréhez kapcsolva, élve és már nem marad más hang, más szó, semmilyen hazugság, félrevezetés, vagy rosszakarat, csak az utolsó betű, az alfa és omega, a kezdet és vég, azaz Ő. Ő, a Mindenható egy igaz Isten, aki mindvégig meg akart szabadítani minden mástól, ami nem Ő, ami nem az Ő akarata, az Ő szeretete szerint való.  
Ne panaszkodjunk tehát, ne azt nézzük, hogy mi mindenről kell lemondanunk a világban, ne érthetetlen próbatételeket lássunk magunk előtt, hanem lássuk meg, hogy az Úr célja, hogy levegyen rólunk mindent és végül elfogyjon a Kísértő és ne maradjon más, csak Ő.  
Neked pedig mi a feladatod mindebben? Az, amit Jézus is tesz: Kapaszkodj bele az igébe és bármi is jön, bármi is környékez, te csak hívd segítségül a te Megváltó Uradat, ahogyan a mai nap zsoltárából is hallottuk: „*Ha kiált hozzám, meghallgatom, vele leszek a nyomorúságban, kiragadom onnan, és megdicsőítem őt.”* Éljük meg ezt a böjtünkben is! Ámen